ราคาทองปิดบวก หลังข้อมูลจ้างงานสหรัฐฯเพิ่มน้อยกว่าคาด
สัญญาทองคำตลาดนิวยอร์กปิดปรับตัวขึ้นเมื่อคืนนี้ (5 ก.พ.) หลังสหรัฐเปิดเผยข้อมูลจ้างงานนอกภาคเกษตรที่เพิ่มขึ้นน้อยกว่าที่คาดการณ์ไว้
6 ก.พ. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนเม.ย.ปิดเพิ่มขึ้น 20 เซนต์ หรือ 0.02% ที่ 1,157.70 ดอลลาร์/ออนซ์, สัญญาโลหะเงินส่งมอบเดือนมี.ค.ปิดปรับลง 7.2 เซนต์ ที่ 14.778 ดอลลาร์, สัญญาพลาตินัมส่งมอบเดือนเม.ย.ปิดลดลง 2.6 ดอลลาร์ ที่ 903.70 ดอลลาร์/ออนซ์ และสัญญาพัลลาเดียมส่งมอบเดือนมี.ค.ปิดอ่อนแรงลง 16.90 ดอลลาร์ ที่ 498.70 ดอลลาร์/ออนซ์
ราคาทองปรับเพิ่มขึ้น หลังกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 151,000 ตำแหน่งในเดือนม.ค. จากระดับ 262,000 ตำแหน่งในเดือนธ.ค. ซึ่งต่ำกว่าที่นักวิเคราะห์คาดการณ์ว่าจะเพิ่มขึ้น 200,000 ตำแหน่ง แต่อัตราการว่างงานลดลงสู่ระดับ 4.9% ซึ่งเป็นระดับต่ำสุดในรอบเกือบ 8 ปี หรือนับตั้งแต่เดือนเม.ย.2551 เทียบกับที่นักวิเคราะห์คาดไว้ก่อนหน้านี้ว่าอัตราว่างงานจะทรงตัวที่ระดับ 5.0%
นอกจากนี้ สัญญาทองยังได้รับแรงหนุนจากการที่ตลาดหุ้นนิวยอร์กร่วงลง ท่ามกลางความไม่ชัดเจนเกี่ยวกับภาวะตลาดแรงงานสหรัฐ ซึ่งส่งผลให้นักลงทุนมีความต้องการสินทรัพย์ที่มีความปลอดภัย อย่างไรก็ตาม ราคาทองบวกขึ้นไม่มากนัก หลังจากดอลลาร์สหรัฐปรับตัวแข็งแกร่ง เนื่องจากสัญญาทองมีการซื้อขายในสกุลเงินดอลลาร์ และการที่ดอลลาร์แข็งค่าจะทำให้สัญญาทองมีราคาแพงสำหรับนักลงทุนที่ถือสกุลเงินอื่นๆ ซึ่งได้ลดความน่าดึงดูดใจของทอง